
NSRs hovedmål:
NSRs arbeidsområder angis i forbundets formålsparagraf (paragraf 2):
· Norgga Sámiid Riikkasearvi vil fremme likeverd, solidaritet og fredelig sameksistens mellom folk og folkegrupper og respekt for menneskets avhengighet av naturen. 

· Norgga Sámiid Riikkasearvi vil virkeliggjøre samisk selvråderett og sikre en samisk fremtid som ett folk i egne områder. 

· Norgga Sámiid Riikkasearvi vil bidra til å opprette og fullføre samisk folkestyre ved aktivt å delta i demokratiske valg til samisk styringsorgan. 

· Norgga Sámiid Riikkasearvi vil sentralt, gjennom SOL og via sine lokallag bidra og fremme til varierte og allsidige samiske kulturaktiviteter og tilbud.

Strategi:
NSRs strategi for å oppnå målene med forbundets arbeid er å:
1. Videreutvikle et sterkt, lokalt forankret forbund av aktive lokallag som arbeider med
kulturaktiviteter og tilbud til samer i sitt nærområde, og som stiller til valg til Sametinget. 

2. Utvikle NSRs politikk innen nye politikkområder og gjennomføre disse gjennom å komme i posisjon på Sametinget. 

3. Gjennom aktiviteter og politisk arbeid styrke og fremme samisk språk og kultur

4. Rekruttere flere medlemmer, og særlig ungdom til forbundet, både som aktive medlemmer lokalt, men også til tillitsverv sentralt og til politisk virksomhet. 

5. Organisasjonsutvikling, slik at arbeidet lokalt og sentralt effektiviseres gjennom at forbundet har en effektiv og koordinert ledelse, uten at den lokale forankring rykkes ved. 

6. Være aktiv i den offentlige debatt gjennom å fremføre NSRs syn på aktuelle saker, og selv sette dagsorden med å aktivt kommunisere på nye politikkområder. 

Strategiene gjelder for perioden 2008-2013 og tiltakene er flerårige. Når tiltaket planlegges gjennomført for det kommende året er dette angitt. 

Strategi 1: Videreutvikling av forbundet
Styrking av NSRs lokallag
NSR vil styrke og utvikle det arbeidet som lokallagene driver i dag. NSR ønsker også at dette
arbeidet skal dokumenteres, synliggjøres bedre og brukes som grunnlag for arbeidet NSR sentralt driver. Gjennom kartleggingen av NSR som ble gjennomført 2007 har man fått en del momenter å jobbe videre med. I perioden frem mot 2013 skal det arbeides for vitalisering av lokallagene og fokus på å styrke lokallagenes arbeid i egne områder. Målet er at forbundet skal ha minst tre lokallag med over 150 medlemmer, og ingen lokallag som har færre enn 20 medlemmer i 2010.
NSR skal vinne sametingsvalget 2009
NSR skal prioritere arbeid mot sametingsvalget 2009 for å sikre at NSR er den største grupperingen i en styringsdyktig posisjon etter sametingsvalget. Det betyr at NSR gruppa etter valget i 2009 består av minst 16 representanter, at NSR er representert i alle valgkretsene med jevn kjønnsbalanse og god aldersrepresentasjon i gruppa. 

Nærmere tilknytning til arbeidet i Sametinget
Sametinget er den viktigste arena for prioritering av knappe ressurser til samiske lokalsamfunn. Lokallagene i NSR skal i større grad ha mulighet til å påvirke arbeidet i Sametinget.

· Lokallagene skal få tilsendt landsstyrets møteinnkallinger og sakslister, samt oversikt over saker i Sametinget. 

· NSR skal gjennomføre kurs i politisk arbeid og/eller tillitspersonskonferanser. 

Omorganisere voksenopplæringen gjennom et styrket SOL
Styrking og arbeid med VO-delen og SOLs rolle som voksenopplæringsaktør og formidler av tradisjonskunnskap skal intensiveres i forbindelse med pågående arbeid med ny voksenopplæringslov. Viktige målsetninger vil være å styrke SOLs opplæringsvirksomhet innen språk, duodji, tradisjonskunnskap, organisasjonsarbeid og politisk arbeid. Landsstyret skal sikre at lokallagene og landsstyret etterspør og gjennomfører opplæringsaktiviteter i samarbeid med SOL. Nyutvikling av kurstilbud samt sikring av SOLs finansiering gjennom å aktivt påvirke Sametingets og øvrige myndigheter gjennom NSRs politiske arbeid. Antallet studietimer skal gjennom tett samarbeid mellom NSR og SOL økes med 20% hvert år i årene frem mot 2013. Det innebærer at studietimeantallet i SOL skal utvikles fra 8743 studietimer i 2007 til 12589 i 2010. Til sammenligning var SOLs studietimetallet i 1992 på 20929 timer.
Strategi 2: Politikkutvikling
Utvikling av politikkområder
· Fornyelse av politikken rettet mot å sikre og å styrke samisk språk

· Helse- og omsorgstjenester for samene
· Oppvekst og utdanningspolitikk for en samisk fremtid
· Samisk selvbestemmelse 

Landsstyret tar sikte på at landsmøtet i 2010 skal behandle en politisk plan for samisk helse- og omsorg. Landsstyret vil arbeide med politikkutvikling for å styrke og fremme samisk språk. Selvbestemmelsesmålsetninger skal konkretiseres for å sikre selvbestemmelse for samene som et folk i en moderne kontekst.
Strategi 3: Satsing på samisk språk og kultur
Arbeide gjennom Sametinget for at samisk språk bevares og styrkes gjennom en nasjonal revitaliseringsprosess, både i områder der språket står sterkt, og i områder der språket er mer truet. Med samisk menes nord-, lule- og sørsamisk. NSR skal utvikle en moderne og slagkraftig samisk språkpolitikk med fokus på tilrettelegging for samiske språkbrukere fra fødsel til alderdom. 
Det skal arbeides for å få etablert et tilsynsorgan for samisk språk som bl.a. skal overvåke og bidra til å utvikle bruken av samisk språk i offentlig forvaltning, organ og tjenestetilbud. Tilsynet skal også arbeide med andre tiltak for å styrke samisk språk blant samer, på et fritt og uavhengig grunnlag.

NSR skal arbeide for å realisere tilpassede tilbud om voksenopplæring for samer som ikke kan samisk. NSR skal sørge for styrket bruk av SOL som kunnskapsformidler i denne sammenhengen. 
NSR skal arbeide for at tradisjonelle samiske kulturuttrykk og moderne samisk kunst, teater, duodij som kunsthåndtverk og festivaler med samisk innhold styrkes i den samiske hverdagen gjennom politisk arbeid gjennom Sametinget og i praktisk arbeid gjennom lokallagene. 

Strategi 4: Rekruttering av medlemmer og styrking av ungdomsarbeidet
Rekruttering av medlemmer
Medlemsmassen utgjør grunnlaget for alt arbeid som skjer gjennom NSR. Det skal rekrutteres medlemmer gjennom aktive rekrutteringskampanjer i perioden. Medlemstallet skal stabiliseres slik at NSR har 1000 betalende medlemmer hvert år, og dermed motvirke at medlemstallet synker mellom hvert sametingsvalg. Dette innebærer systematiske og årlige vervekampanjer, SMS-kampanjer, e-postkampanjer og andre løpende tiltak. Det innføres sentral kontigentinnkreving fra 2008 som skal gjelde samtlige lokallag fra 2009. Fast felles medlemskontigent innføres for hele organisasjonen. 

Det skal være et spesielt fokus på rekruttering og opplæring av medlemmer under 26 år. I 2010 skal NSR ha minst 140 medlemmer under 26. Til sammenligning hadde NSR 110 ungdomsmedlemmer i 2007.
Styrke ungdomsarbeidet
NSR skal styrke ungdomsarbeidet. Kontakten mellom NSR-u og lokallagene skal styrkes samtidig som det skal avholdes flere fellesmøter mellom landsstyret og NSR-U. Alle organene i NSR har solidarisk ansvar for at ungdomsarbeidet prioriteres. 

Det innebærer bl.a:

· Ungdomsutvalget, landsstyret og sametingsgruppa skal følge opp NSRs prinsipprogram for ungdom. 

· Lokallagene og ungdomsutvalget skal arbeide for at flere ungdom rekrutteres som medlemmer og at flere deltar i organisasjonens ulike aktiviteter. 

· Ungdomsutvalget og lokallag må etterspørre og gjennomføre kurstilbud rettet mot ungdom som er utarbeidet av SOL. Aktuelle områder for kursing kan være organisasjonsarbeid og tradisjonell kunnskap. 

· Det skal etableres egne ungdomstreff, gjerne leirskole for NSR-ungdom som skal være en møteplass uavhengig av landsmøtet. 

Strategi 5: Organisasjonsutvikling
Strukturarbeid
NSR har følgende regelsett for sitt arbeid:

· NSRs hovedvedtekter, nye i 2008
· Regler for listearbeid, nye i 2008
· Instruks for Landsstyret og sekretariatsleder, nye i 2008
· Regler og prosedyrer for NSRs arbeid i Sametinget, nye i 2007
I tillegg har NSRs lokallag egne vedtekter, samt at SOL og ungdomsutvalget har egne retningslinjer. 
Landsstyret vil i løpet av perioden arbeide videre for å sikre en profesjonell og ressurseffektiv drift av organisasjonen, sametingsgruppa og ungdomsutvalget. Innen 2013 er det et mål å ha et moderne og fremtidsrettet profesjonelt sekretariat med inntil tre eller flere ansatte på full tid. Sikring av driftsstøtte og å få øket denne gjennom politisk arbeid og stabil positiv medlemstallsutvikling er de viktigste elementene i å nå disse målene. 
Strategi 6: Formidling av NSRs syn
Kommunikasjon
NSR skal arbeide for å fortsatt styrke kommunikasjonen og aktiv dialog med medlemmer, velgere og samfunnet for øvrig. Det skal jevnlig sendes medlemsbrev/e-post til medlemmene om aktuelle saker. I daglig arbeid brukes elektronisk kommunikasjon, og det skal arbeides for å styrke organisasjonens elektroniske infrastruktur frem mot 2013 gjennom å etablere gode verktøy og styrke bruken i hele organisasjonen av elektroniske kommunikasjonsmidler. Dette kan skje gjennom å vurdere å innføre et elektronisk saksbehandlingssystem for håndtering av politiske saker samt å arbeide for å sikre at alle lokallagsledere har internett og datatilgang.

Utvikling av en felles mediestrategi
Landsstyret skal i samarbeid med sametingsgruppa utarbeide en mediestrategi. Formålet er å beskrive planmessig hvilke målsettinger NSR skal ha for sitt mediearbeid, hvilke virkemidler og formidlingskanaler som skal brukes generelt og i valgår spesielt. NSRs mediestrategi er ikke tenkt å begrense representantene eller organisasjonens tillitsvalgtes medieutspill. Mediestrategien skal understøtte leders og landsstyrets utspillsrett samt lokallag og sametingsrepresentanters utspill i saker i sin valgkrets. 

En annen viktig del av strategien er å gi opplæring og trening for organisasjonens ledelse og sametingsrepresentanter i arbeid overfor media. Dette kan skje gjennom å tilby mediekurs med jevne mellomrom, for eksempel hvert annet år. 

Videreutvikling av www.nsr.no
Den viktigste kanalen for formidling av NSRs politikk er NSR sine ordinære nettsider ww.nsr.no. Det er NSR - org.nr. 971 481 463 - som eier domenet og nettstedet www.nsr.no 

Nettstedet skal utvikles og oppdateres jevnlig, og det skal være artikler på både samisk 
(nord-, lule- og sørsamisk) og norsk på nettsidene. Det er NSRs sekretariatsleder som er nettredaktør for sidene i kraft av sin stilling som leder for NSRs sekretariat. Redaktøransvaret kan delegeres etter skriftlig instruks fra NSRs lederskap hvis dette ansees hensiktsmessig. Det er NSRs landstyre som har ansvar for å videreutvikle nettsidene slik at de oppfyller formålet med sidene - som er å formidle NSRs helhetlige syn. NSR skal videre bestrebe seg på å formidle sametingsgruppas vedtak på nettstedet så snart de foreligger for å synliggjøre NSRs politikk på Sametinget. Landsstyrets og ungdomsutvalgets aktiviteter, SOLs kurs og lokallagenes arrangement skal framkomme på nettsiden.

